input: REGOLAMENT TAL-KUMMISSJONI (UE) Nru 1297/2014
  tal-5 ta' Diċembru 2014
  li jemenda, għall-finijiet tal-adattament tiegħu għall-progress tekniku u xjentifiku, ir-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, l-ittikkettar u l-imballaġġ tas-sustanzi u t-taħlitiet
  (Test b'rilevanza għaż-ŻEE)
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat ir-Regolament (KE) Nru 1272/2008 tal-Parlament Ewropew u tal-Kunsill tas-16 ta' Diċembru 2008 dwar il-klassifikazzjoni, l-ittikkettar u l-imballaġġ (imballaġġar) tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (1), u b'mod partikolari l-Artikolu 53(1) tiegħu,
  Billi:
  (1)
  Ir-Regolament (KE) Nru 1272/2008 jarmonizza l-kriterji għall-klassifikazzjoni u r-regoli dwar l-ittikkettar u l-imballaġ ta' sustanzi u taħlitiet perikolużi. Jistipula obbligu għall-fornituri biex jittikkettaw u jimballaw (jimballaġġaw) sustanzi u taħlitiet klassifikati bħala perikolużi skont dak ir-Regolament qabel iqegħduhom fis-suq. Ir-Regolament jipprevedi regoli biex jiġi evitat esponiment aċċidentali għal kimiċi perikolużi fornuti lill-pubbliku ġenerali, b'mod partikolari tfal żgħar, u l-avvelenament tal-konsumaturi b'dawn il-kimiċi.
  (2)
  Fis-suq tal-Istati Membri qed jitqiegħdu diterġenti likwidi tal-ħasil tal-ħwejjeġ għall-konsumaturi f'imballaġġ b'użu uniku li jinħall, u fl-Unjoni s-sehem mis-suq ta' dan il-prodott qed jiżdied. Id-dispożizzjonijiet eżistenti għal imballaġġ b'użu uniku li jinħall u li fih sustanzi kimiċi perikolużi ma jipprovdux biżżejjed protezzjoni. Għalhekk huwa ġustifikat approċċ aktar effiċjenti u uniformi sabiex jiżgura protezzjoni aħjar għall-pubbliku ġenerali u b'mod speċjali għat-tfal żgħar u gruppi vulnerabbli oħra filwaqt li tinżamm iċ-ċirkolazzjoni libera tal-prodotti kimiċi li jinsabu f'imballaġġ li jinħall.
  (3)
  Ġew rappurtati għadd sinifikanti ta' inċidenti ta' avvelenament serju u ħsara lill-għajnejn, li jinvolvu tfal, minn Ċentri tal-Avvelenament f'diversi Stati Membri fir-rigward ta' diterġenti likwidi tal-ħasil tal-ħwejjeġ għall-konsumaturi f'imballaġġ b'użu uniku li jinħall, b'rata ogħla ta' inċidenti meta mqabbel ma' diterġenti tal-ħasil tal-ħwejjeġ għall-konsumaturi f'sistemi oħra ta' imballaġġ.
  (4)
  Għalkemm kampanji ta' informazzjoni f'xi Stati Membri urew li dawn il-prodotti għandhom xi effetti pożittivi, huwa meħtieġ li jiġu prodotti b'tali mod li ma jibqgħux daqshekk attraenti għat-tfal żgħar u li biex dawn jiġu protetti, il-prodott jiġi manifatturat b'tali mod li ma jkunx faċli daqshekk għalihom li jarawh billi jintuża imballaġġ estern opak, billi jiġi inkluż aġent avversiv (bħal aġent li jagħti togħma morra) fl-imballaġġ li jinħall biex malli tmissu ma' ħalqek titqażżeż, kif ukoll billi ma jibqax daqshekk aċċessibbli għalihom. Fuq it-tikketta fuq l-imballaġġ estern tad-diterġenti likwidi tal-ħasil tal-ħwejjeġ għall-konsumaturi f'imballaġġ b'użu uniku li jinħall għandha tiġi inkluża u enfasizzata informazzjoni supplimentari.
  (5)
  Biex jiġu indirizzati l-konsegwenzi gravi ta' inċidenti relatati ma' dawn il-prodotti, filwaqt li jitqies iż-żmien minimu meħtieġ mill-operaturi ekonomiċi sabiex jadattaw għar-regoli l-ġodda, għandu jingħata perjodu tranżitorju adegwat.
  (6)
  Ir-rikors għall-proċedura ta' urġenza skont l-Artikolu 54(4) tar-Regolament (KE) Nru 1272/2008 huwa ġustifikat.
  (7)
  Se jitwettqu aktar studji rilevanti mingħajr dewmien żejjed dwar inċidenti rilevanti u se jitqiesu miżuri ulterjuri, inkluż it-twessigħ tal-ambitu tar-regoli għal prodotti tal-konsumatur oħra li jitqiegħdu f'imballaġġ li jinħall u r-reviżjoni tar-regoli proposti.
  (8)
  Il-miżuri stipulati f'dan ir-Regolament huma konformi mal-opinjoni tal-Kumitat stabbilita skont l-Artikolu 133 tar-Regolament (KE) Nru 1907/2006 tal-Parlament Ewropew u tal-Kunsill (2),
  ADOTTAT DAN IR-REGOLAMENT:
  Artikolu 1
  Ir-Regolament (KE) Nru 1272/2008 huwa emendat kif ġej:
  (1)
  Fit-tieni subparagrafu tal-Artikolu 35(2), tiżdied is-sentenza li ġejja:
  “Meta diterġent likwidu tal-ħasil tal-ħwejjeġ għall-konsumaturi, kif definit fl-Artikolu 2(1a) tar-Regolament (KE) Nru 648/2004 tal-Parlament Ewropew u tal-Kunsill (*), jitpoġġa f'imballaġġ b'użu uniku li jinħall, għandhom japplikaw ir-rekwiżiti addizzjonali tat-Taqsima 3.3 tal-Anness II.
  (*) Ir-Regolament (KE) Nru 648/2004 tal-Parlament Ewropew u tal-Kunsill tal-31 ta' Marzu 2004 dwar diterġenti (ĠU L 104, 8.4.2004, p. 1).”" 						
  (2)
  L-Anness II hu emendat kif stipulat fl-Anness ta' dan ir-Regolament.
  Artikolu 2
  1. B'deroga mit-tieni paragrafu tal-Artikolu 3, is-sustanzi soġġetti għall-Artikolu 1, ikklassifikati, ittikkettati u mballati skont ir-Regolament (KE) Nru 1272/2008, u mqiegħda fis-suq qabel l-1 ta' Ġunju 2015, ma għandhomx jerġgħu jiġu ttikkettati u mballati skont ir-Regolament (KE) Nru 1272/2008, kif emendat permezz ta' dan ir-Regolament sal-31 ta' Diċembru 2015.
  2. B'deroga mit-tieni paragrafu tal-Artikolu 3, it-taħlitiet soġġetti għall-Artikolu 1, ikklassifikati, ittikkettati u mballati skont id-Direttiva 1999/45/KE tal-Parlament Ewropew u tal-Kunsill (3) jew ir-Regolament (KE) Nru 1272/2008 u mqiegħda fis-suq qabel l-1 ta' Ġunju 2015, mhumiex meħtieġa li jerġgħu jiġu ttikkettati u mballati skont ir-Regolament (KE) Nru 1272/2008 kif emendat permezz ta' dan ir-Regolament sal-31 ta' Diċembru 2015.
  Artikolu 3
  Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
  Jibda japplika mill-1 ta' Ġunju 2015.
  Dan ir-Regolament jorbot fl-intier tiegħu u japplika direttament fl-Istati Membri kollha.
  Magħmul fi Brussell, il-5 ta' Diċembru 2014.